ສະມັດຊາໃຫຍ່ IPU-130 ທີ່ນະຄອນເຊີແນວ ແຫ່ງສະຫະພາບສະວິດ ໄດ້ດຶງດູດຄວາມເອົາໃຈໃສ່ ການເຂົ້າຮ່ວມຂອງສະມາຊິກສະພາ 1.400 ກວ່າຄົນທີ່ຕາງໜ້າໃຫ້ 164 ປະເທດສະມາຊິກຂອງ IPU. ໃນວາລະປະຊຸມຄົບຄະນະຂອງສະມັດຊາໃຫຍ່ IPU-130, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ມີບົດປະກອບຄວາມເຫັນ ຢັ້ງຢືນແຈ້ງທັດສະນະຂອງຫວຽດນາມ ທີ່ຍາມໃດກໍ່ຕັ້ງໜ້າ ມີຄວາມຮັບຜິດຊອບໃນບັນດາບັນຫາສາກົນ, ພິເສດແມ່ນບັນຫາສັນຕິພາບ ປະຊາທິປະໄຕ; ເຊິ່ງໄດ້ຮັບຄວາມເຫັນພ້ອມ ສະໜັບສະໜູນ ແລະ ຕີລາຄາສູງຂອງບັນດາຜູ້ແທນ. ທີ່ກອງປະຊຸມ, ຄະນະຜູ້ແທນຫວຽດນາມໄດ້ສະເໜີຕໍ່ IPU ກ່ຽວກັບຫົວຂໍ້ຂອງສະມັດຊາໃຫຍ່ IPU ຄັ້ງທີ 132 ທີ່ຈະຈັດຂຶ້ນຢູ່ຫວຽດນາມ ຄື: ລັດຖະສະພາ ແລະ ການປະຕິບັດໂຄງການພັດທະນາແບບຍືນຍົງພາຍຫຼັງປີ 2015. ຫົວຂໍ້ນີ້ໄດ້ຮັບຄວາມເຫັນດີເຫັນພ້ອມຂອງ IPU. ຢູ່ຕາມລະບຽງສະມັດຊາໃຫຍ່ IPU-130, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ພົບປະກັບທ່ານປະທານ IPU ແລະ ເຂົ້າຮ່ວມພິທີເຊັນຂໍ້ຕົກລົງກ່ຽວກັບການຈັດຕັ້ງສະມັດຊາໃຫຍ່ IPU-132 ຢູ່ຫວຽດນາມ. ພິເສດແມ່ນ, ໃນເວລາດຳເນີນສະມັດຊາໃຫຍ່ນັ້ນ ຝ່າຍຫວຽດນາມກໍ່ໄດ້ຈັດຕັ້ງແນະນຳ ຍ່ານເທສະວັດທະນະທຳຫວຽດນາມ ດ້ວຍບັນດາລາຍການສະແດງສິນລະປະກຳແຫ່ງຊາດທີ່ມີສີສັນພິເສດ ແລະ ບັນດາຮ້ານວາງສະແດງສິນຄ້າຜະລິດຕະພັນໃນປະເທດ ເຊິ່ງໄດ້ດຶງດູດຄວາມເອົາໃຈໃສ່ຢ່າງແຂງແຮງ ແລະເປັນຄວາມປະທັບໃຈຕໍ່ຜູ້ແທນທີ່ມາຮ່ວມ.
ພາຍຫຼັງທີ່ສຳເລັດການເຂົ້າຮ່ວມສະມັດຊາໃຫຍ່ IPU-130, ທ່ານປະທານສະພາແຫ່ງຊາດ ຫງວຽນຊິງຮຸ່ງ ແລະຄະນະຜູ້ແທນຂັ້ນສູງ ຂອງສະພາແຫ່ງຊາດຫວຽດນາມໄດ້ໄປຢ້ຽມຢາມ ສະຫະພາບສະວິດ ແລະ ປະເທດສາທາລະນະລັດອີຕາລີ ຢ່າງເປັນທາງການ.
ຢູ່ທີ່ນະຄອນຫຼວງເບີນ ແຫ່ງສະຫະພາບສະວິດ, ທ່ານປະທານສະພາແຫ່ງຊາດ ໄດ້ມີການພົບປະປຶກສາຫາລືກັບທ່ານ ຣູດີ ລູສະແຕນແບກ ປະທານສະພາຕ່ຳ, ພົບປະສົມທະນາກັບທ່ານ ຮານແນດ ເກີມານ ປະທານສະພາສູງ ແລະເຂົ້າຮ່ວມການປະຊຸມຄົບຄະນະຂອງສະພາຕ່ຳ ສະພາສູງແຫ່ງສະຫະພາບສະວິດ. ຢູ່ທີ່ການພົບປະປຶກສາຫາລື ແລະ ພົບປະສົນທະນາດັ່ງກ່າວນັ້ນ ສອງຝ່າຍໄດ້ເປັນເອກະພາບຮ່ວມມືກັນຢ່າງແໜ້ນແຝ້ນ ເພື່ອປະກອບສ່ວນປັບປຸງການພົວພັນສອງຝ່າຍ, ເປັນຕົ້ນແມ່ນ ໃນບັນດາຂົງເຂດເສດຖະກິດ ການຄ້າ ການສຶກສາ.
ໃນໂອກາດນີ້, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ພົບປະກັບທ່ານຜູ້ອຳນວຍການໃຫຍ່ ແລະຢ້ຽມຢາມຫ້ອງວ່າການສະຫະປະຊາຊາດຢູ່ທີ່ ເຊີແນວ (UNOG).
ໃນການຢ້ຽມຢາມປະເທດສາທາລະນະລັດ ອີຕາລີ ຢ່າງເປັນທາງການ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ກໍ່ໄດ້ມີການພົບປະປຶກສາຫາລືກັບທ່ານ ມາຣີນາ ແຊແຣຣີ ຮອງປະທານສະພາຕ່ຳແຫ່ງ ສາທາລະນະລັດ ອີຕາລີ, ທ່ານ ກີອໍເຢີ ນາໂປລີຕາໂນ ປະທານາທິບໍດີ ແຫ່ງສາທາລະນະລັດ ອີຕາລີ; ພົບປະສົນທະນາກັບທ່ານ ປີແອໂຕຼ ກຣາດໂຊ ປະທານສະພາສູງ ແລະພົບປະກັບທ່ານ ວາເລເຣຍ ເຟເດລີ ຮອງປະທານສະພາສູງ. ທ່ານປະທານສະພາແຫ່ງຊາດ ຫງວຽນຊິງຮຸ່ງ ກໍ່ໄດ້ໃຫ້ການຕ້ອນຮັບຢ່າງສະໜິດສະໜົມ ສະຫາຍ ເຊຊາຣ໌ ໂປຣກາຊີນີ ເລຂາທິການໃຫຍ່ ພັກຂອງຊາວກອມມູນິດ ອີຕາລີ ແລະ ສະຫາຍ ປາວໂລ ເຟີເຣໂຣ ເລຂາທິການໃຫຍ່ ພັກຟື້ນຟູກອມມູນິດ ອີຕາລີ.
ໃນໂອກາດນີ້, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ເຂົ້າຮ່ວມພິທີສະເໜີຕົວຂອງກຸ່ມສະມາຊິກລັດຖະສະພາມິດຕະພາບ ອີຕາລີ - ຫວຽດນາມ.
ໃນບັນດາການພົບປະປຶກສາຫາລື ການພົບປະສົນທະນາ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ແລະບັນດາການນຳ ອີຕາລີ ລ້ວນແຕ່ໄດ້ຕີລາຄາສູງຕໍ່ບາດກ້າວຂະຫຍາຍຕົວຢ່າງດີງາມ ຂອງສາຍພົວພັນຄູ່ຮ່ວມຍຸດທະສາດ ຫວຽດນາມ - ອີຕາລີ. ການນຳຂອງສອງຝ່າຍໄດ້ເຫັນດີເປັນເອກະພາບ ພ້ອມກັນຕັ້ງໜ້າພະຍາຍາມຍົກການພົວພັນຫວຽດນາມ - ອີຕາລີ ຂຶ້ນສູ່ຍອດສູງໃໝ່, ຊຸກຍູ້ການຮ່ວມມືຢ່າງແໜ້ນແຟ້ນໃນທຸກໆຂົງເຂດ ທີ່ທັງສອງຝ່າຍມີຄວາມສາມາດບົ່ມຊ້ອນ ເພື່ອຮັບໃຊ້ຜົນປະໂຫຍດອັນແທດຈິງຂອງປະຊາຊົນແຕ່ລະປະເທດ. ການນຳສະພາແຫ່ງຊາດສອງປະເທດ ກໍ່ເຫັນດີເປັນເອກະພາບກັນ ເພີ່ມທະວີການແລກປ່ຽນບົດຮຽນປະສົບການ ກ່ຽວກັບການນິຕິບັນຍັດ ແລະການຕິດຕາມກວດກາ, ສະໜັບສະໜູນ ຊ່ວຍເຫຼືອກັນຢູ່ທີ່ເວທີປາໄສພາກພື້ນ ແລະສາກົນ.
ໃນກອບການຢ້ຽມຢາມຄັ້ງນີ້, ທ່ານປະທານສະພາແຫ່ງຊາດ ຫງວຽນຊິງຮຸ່ງ ກໍ່ໄດ້ພົບປະໂອ້ລົມຢ່າງສະໜິດສະໜົມກັບພີ່ນ້ອງຊາວຫວຽດນາມຢູ່ສະວິດ ແລະ ອີຕາລີ.
ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ໄປທີ່ສັນຕະສຳນັກວາຕີກັງ ພົບປະສົນທະນາກັບສັນຕະປະປາ ຟຣານຊິດ I ແລະ ທ່ານນາຍົກລັດຖະມົນຕີແຫ່ງສັນຕະສຳນັກວາຕີກັງ, ພົບປະກັບພະລາຊາຄະນະ ປີແອໂຕຼ ປາໂຣລິນ ກ່ອນທີ່ຈະເດີນທາງກັບເມືອປະເທດ, ສຳເລັດສິ້ນສຸດການໄປປະຕິບັດງານຢູ່ບັນດາປະເທດເອີຣົບ ຢ່າງດີງາມ./.
ສັງລວມໂດຍ: PV